Mark Hamill (született Mark Richard Hamill) (Oakland, Kalifornia,  1951. szeptember 25. –) kétszeres Szaturnusz-díjas amerikai filmszínész. 

Pályáját a mai napig meghatározza, hogy ő játszotta Luke Skywalkert George Lucas elsőként leforgatott, ma már klasszikusnak számító Csillagok háborúja trilógiájában. 2001-ben a Der Stern című német magazinban Andreas Renner kérdésére, hogy ártott-e a karrierjének Luke Skywalker, a következőt válaszolta:

"Bizony, voltak problémáim, mert mindenki az akcióhős szerepével azonosított. Amikor kicsit később New Yorkban, a Broadwayn elfogadtam az Elefántember című színdarab főszerepét, senki sem hitte, hogy megbirkózom vele. Azonban a premier után dicsértek a kritikusok és újabb előadásokra is kaptam ajánlatokat. Igaz, a színházigazgatóimnak furcsa volt, hogy mindig voltak olyan nézőink is, akiknek fénykard világított az oldalán."

Kevin Smith Jay és Néma Bob visszavág (2001) című filmjében  saját Csillagok háborúja-beli szerepét parodizálta ki.

Ifjúkora és pályakezdése 
Édesapja (William Thomas Hamill) az amerikai haditengerészetnél szolgált. Ezért Mark ifjúkorában hol Kaliforniában, hol Virginiában, hol New Yorkban, hol Japánban élt. Színészetet Los Angelesben tanult, a City College-ban. Első televíziós szerepét a The Bill Cosby-show-ban kapta 1970-ben. Majd Kent Murray-t játszotta a General Hospital című televíziós sorozatban. A The Texas Wheelers című televíziós vígjátéksorozatban is szerepelt (1974). Mozis karrierje 1977-ben indult: csak a hangja volt hallható a Wizards című fantasztikus filmben.

Filmes karrierje 

George Lucas klasszikus, elsőként forgatott Csillagok háborúja trilógiájának mindegyik filmjében ő játszotta a főszereplőt, Luke Skywalkert. Általa világhírre tett szert. (E filmekben szinte minden akciójelenetet maga alakított, dublőr nélkül) 
 1977: Csillagok háborúja IV: Egy új remény
 1980: Csillagok háborúja V: A Birodalom visszavág
 1983: Csillagok háborúja VI: A jedi visszatér
 2015: Csillagok háborúja VII: Az ébredő Erő
 2017: Csillagok háborúja VIII: Az utolsó Jedik
2019: Csillagok háborúja IX: Skywalker Kora

Szerepelt mintegy kettőszáz filmben.
Ismertebb filmjei:
 1978: Corvette Summer
 1980: The Big Red One – A nagy vörös egyes
 1982: Britannia Hospital – Britannia gyógyintézet
 1981: The Night the Lights Went Out in Georgia – Az éjszaka amikor a fények kialudtak Georgiában
 1989: Slipstream
 2001: Jay és Néma Bob visszavág
 2011: Thelomeris

Nehogy Luke Skywalker alakítása miatt beskatulyázzák a gáncstalan szuperhős szerepébe, gyakran kölcsönözi hangját "gonoszoknak" különböző animációs filmekben. Így például az alábbi gonoszok szólalnak meg az ő hangján:
 1992: Joker (Batman: A rajzfilmsorozat)
 1993: Joker (Batman: a rém álarca)
 1994: Hobgoblin (Új pókember)
 1994: Maximus (A fantasztikus négyes. Új kalandok)
 1994: Wolverine (X-Men)
 2000: Joker (A jövő Batmane. A joker visszatér)
 2001: Joker és Solomon Grundy (Justice League)
 2005: Ozai, a Tűz Ura (Avatár – Aang legendája)
 2007: Chanukah zombi (Futurama: Bender's Big Score)

Érdekesség:
 Mark Hamill Luke Skywalkerként szerepelt a Muppet show-ban (1980).
 Mark Hamill szerepelt a Simpson családban is. A 10. évad A rettenthetetlen testőr című részében bukkant fel saját csillagok háborújás szerepében.

Videójátékok és -sorozatok 
Nagyon gyakran szinkronizál videójátékokban: így például ő alakította Christopher Blair ezredest a Wing Commander komputerjáték videósorozatának 3., 4. és Prófécia című részében. A LucasArts-Adventure Full Throttle című videójátékában több szereplőnek is ő kölcsönözte a hangját. Azonkívül ő szinkronizálta Mosley detektívet a Gabriel Knight videójáték-sorozatban, és Jokert különböző animációs Batman-sorozatokban, valamint legújabban a tűz gonosz nagyurát, Ozait egy animációs Nick-sorozatban (Avatár – Aang legendája). Ezen felül ő adja Joker hangját a 2009-es Batman: Arkham Asylum, Arkham City, Arkham Knight nevű sikerjátékokban is.

A The Mandalorian és a The Book of Boba Fett sorozatokban Luke Skywalker mozdulatait vették fel vele és az arcát, meg a hangját megfiatalították.

Díjak, elismerések 
Kétszer is a legjobb színész Szaturnusz-díjával tüntette ki az Academy of Science Fiction, Fantasy & Horror Films: 1980-ban A Birodalom visszavágban, 1983-ban pedig A jedi visszatérben nyújtott alakításáért.

Magánélete 
Felesége Marilou York. Három gyermekük született:  Nathan (1979), Griffin (1983) és Chelsea (1988). Családjával a kaliforniai Malibuban él.

A Csillagok háborúja IV. epizódjának (Egy új remény) a forgatása után súlyos autóbalesetet szenvedett. Az arca is megsérült.

Jó barátja Ian McDiarmid angol színész, aki a Csillagok háborúja című filmsorozatban a császárt (Palpatine szenátort) alakította. Közös bennük, hogy mindketten nagyon kedvelik a brit humort.

Hivatkozások

További információk

 Mark Hamill a Wookieepedián (angolul)
 Angol nyelvű rajongói oldal a neten.
 Szakmai életrajza a tv.com-on angolul. 

Amerikai színészek
Svéd-amerikaiak
1951-ben született személyek
Élő személyek
Kaliforniaiak